ຊາວອອ​ສ​ເຕ​ຣ​ເລຍ 2 ຄົນ ທີ່​ຖືກກ​ວດ ບໍ່​ໄດ້​ຕິດ​ເຊື້ອ​ ຢູ່​​ຍີ່​ປຸ່ນ ແຕ່ເມື່ອ​ກັບ​ຄືນ​ປະ​ເທດ ກວດ​ພົບ​ວ່າ ຕິດ​ເຊື້ອ​ໄວ​ຣັ​ສ
ຢູ່​ຈີນ ຈຳ​ນວນ​ກໍ​ລະ​ນີ​ຕິດເຊື້ອ​ໃໝ່ ມີ​ລາຍ​ງານ ​ໃນ​ວັນ​ສຸກມື້ນີ້ວ່າ ​ເພີ້ມ​ຂຶ້ນ 889 ກໍ​ລະ​ນີ ຫຼັງ​ຈາກ​ໄດ້​ຫຼຸດລົງ​ສອງມື້​ລຽນ​ຕິດ.
ຊາວອອສເຕຣເລຍ 2 ຄົນທີ່ກວດພົບວ່າບໍ່ໄດ້ຕິດເຊື້ອໄວຣັສໂຄໂຣນາ ຫຼັງຈາກໄດ້ຖືກກັກເພື່ອກວດໂຣກຢູ່ເທິງກຳປັ່ນສຳລານ Diamond Princess ທີ່ຈອດຢູ່ທ່າກຳປັ່ນຍີ່ປຸ່ນ ເປັນເວລາສອງອາທິດນັ້ນ ຖືກກວດພົບວ່າເຂົາເຈົ້າໄດ້ຕິດເຊື້ອໄວຣັສເວລາພວກເຂົາເຈົ້າກັບຄືນບ້ານເກີດ ທ່ານເບຣັນແດນ ເມີຟີ ຫົວໜ້າເຈົ້າໜ້າທີ່ການແພດອອສເຕຣເລຍ ກ່າວວ່າ “ມີຄວາມເປັນໄປໄດ້ ທີ່ອາດມີຜູ້ຄົນໃນຈຳນວນຫຼາຍຂຶ້ນ ຖືກກວດພົບວ່າ ຕິດເຊື້ອໄວຣັສ ໃນໄລຍະສອງສາມມື້ຂ້າງໜ້ານີ້ ” ຜົນການກວດພົບວ່າຕິດເຊື້ອ ໄດ້ພາໃຫ້ເກີດມີຄຳຖາມ ກ່ຽວກັບການກັກໂຕເພື່ອກວດໂຣກຂອງຍີ່ປຸ່ນ ທ່ານໂຢຊິຫິເດະ ຊູກະ ຫົວໜ້າກອງເລຂາ ປະຈຳຄະນະລັດຖະບານຂອງຍີ່ປຸ່ນ ໃນວັນສຸກມື້ນີ້ ກ່າວຍົກຍ້ອງຄວາມສາມາດຂອງປະເທດທ່ານ ທີ່ໄດ້ທຳການກວດຫາເຊື້ອໄວຣັສ ຢ່າງຖືກຕ້ອງ ໂດຍເວົ້າວ່າ ນະໂຍບາຍຂອງລັດຖະບານແມ່ນເໝາະສົມແລ້ວ ຫົວໜ້າອົງການອະນາໄມໂລກ ທ່ານເທຣໂດສ ອາດານອມ ເກເບຣເຢຊຸສ ໄດ້ເຕືອນວ່າ ປັດຈຸບັນນີ້ “ແມ່ນເວລາທີ່ຈະໂຈມຕີເຊື້ອໄວຣັສ ” ທ່ານກ່າວວ່າ ເຊື້ອໄວຣັສແມ່ນ “ສັດຕູໝາຍເລກນຶ່ງຂອງປະຊາຊົນ ” ຢູ່ຈີນ ບ່ອນທີ່ເຊື້ອໄວຣັສເລີ້ມການລະບາດໃນທ້າຍປີກາຍນີ້ ຈຳນວນກໍລະນີຕິດເຊື້ອໃໝ່ ທີ່ລາຍງານໃນວັນສຸກມື້ນີ້ ແມ່ນເພີ້ມຂຶ້ນ 889 ກໍລະນີ ຫຼັງຈາກໄດ້ຫຼຸດລົງສອງມື້ລຽນຕິດ ອົງການຂ່າວAFP ຂອງຝຣັ່ງ ລາຍງານວ່າ ມີກໍລະນີຕິດເຊື້ອໃໝ່ຫຼາຍກວ່າ 200 ກໍລະນີ ຢູ່ທີ່ຄຸກ 2 ແຫ່ງ ໃນພາກຕາເວັນອອກຂອງຈີນ ແລະ ມີພວກຍາມຄຸກຈຳນວນນຶ່ງໄດ້ຖືກກວດພົບວ່າຕິດເຊື້ອໄວຣັສ ມີລາຍງານກ່ຽວກັບກໍລະນີຕິດເຊື້ອ ຫຼາຍກວ່າ 1,000 ກໍລະນີ ແລະມີຜູ້ເສຍຊີວິດ 11 ຄົນ ຈາກຢ່າງໜ້ອຍ 25 ປະເທດໂດຍບໍ່ນັບຈີນ ມາຈົນຮອດເວລານີ້ ມີຜູ້ເສຍຊີວິດແລ້ວ ຍ້ອນເຊື້ອໄວຣັສໂຄໂຣນາ ບໍ່ຕ່ຳກວ່າ 2,200 ຄົນຢູ່ໃນທົ່ວໂລກ ຂະນະດຽວກັນ ເກົາຫຼີໃຕ້ລາຍງານກ່ຽວກັບກໍລະນີຕິດເຊື້ອໃໝ່ໃນວັນສຸກມື້ນີ້ວ່າ ມີ 52 ກໍລະນີ ເຮັດໃຫ້ໂຕເລກຜູ້ຕິດເຊື້ອທັງໝົດເພີ້ມຂຶ້ນເປັນ 156 ຄົນ ເມືອງແດກູ ຊຶ່ງເປັນຫົວເມືອງໃຫຍ່ອັນດັບ 4 ຂອງປະເທດ ເບິ່ງແລ້ວຄ້າຍຄືກັນກັບເມືອງຮ້າງ ຊຶ່ງຜູ້ຄົນໄດ້ຖືກຫ້າມບໍ່ໃຫ້ອອກນອກເຮືອນຫຼາຍເທົ່າທີ່ເປັນໄປໄດ້ຫຼັງຈາກມີລາຍງານ ກ່ຽວກັບກໍລະນີຕິດເຊື້ອໃໝ່ 35 ກໍລະນີຢູ່ໃນເມືອງດັ່ງກ່າວ ແລະເຂດຊານເມືອງ ໃນວັນພະຫັດວານນີ້ ແມ່ຍິງຄົນນຶ່ງທີ່ຖືກກວດພົບວ່າຕິດເຊື້ອໃນເວລາຕໍ່ມາ ເປັນທີ່ເຊື່ອກັນວ່າ ໄດ້ແຜ່ເຊື້ອໄວຣັສດັ່ງກ່າວ ໃຫ້ໄປຕິດໃສ່ຄົນອື່ນໆ ຢູ່ໃນພິທີ ທີ່ໂບດແຫ່ງນຶ່ງ